**Onesnaženje cest**

**Medobčinski inšpektorat in redarstvo Mestne občine Celje, Občine Braslovče, Občine Laško, Občine Polzela, Občine Štore, Občine Tabor, Občine Tabor, Občine Vransko in Občine Žalec (MIR) z namenom preventivnega delovanja opozarja občane, da naj pri svojem delu pazijo, da ne onesnažijo in poškodujejo cest.**

Po določilih Zakona o cestah (ZCes-2) MIR izvaja inšpekcijsko in redarsko nadzorstvo nad spoštovanjem določb tega zakona, ki se nanašajo na onesnaževanje ceste z blatom, zemljo in ostalim materialom, oranje preblizu ceste in gradnjo v varovalnem pasu brez soglasja na občinskih cestah in nekategoriziranih cestah, ki se uporabljajo za javni cestni promet.

**ZCes-2 na eni strani prepoveduje nanašanje zemlje in blata na ceste, po drugi strani pa postavlja zahteve po takojšnji odstranitvi s ceste, če do onesnaženja pride.** Preden se vozilo vključi v promet na javni cesti s kolovozne poti, nekategorizirane ceste, individualnega priključka, območja izvajanja del ali druge zemljiške površine (njiva, travnik), mora voznik odstraniti z vozila zemljo ali blato, ki bi lahko onesnažilo vozišče.

*Zemljo ali blato je potrebno takoj odstraniti s ceste, če pa to ni mogoče, je onesnaženi del ceste potrebno predpisano označiti in obvestiti vzdrževalca ceste, da poskrbi za odstranitev ovire*. V praksi to pomeni, da je potrebno cesto očistiti vsakič, ko s koles vozil pade zemlja, blato.

Ceste morajo biti normalno prevozne, na njih ne sme biti elementov, ki ogrožajo ali so potencialno nevarni za vse udeležence v prometu. Kmetje v času poljedelskih opravil z delovnimi stroji onesnažijo javne površine, katere so dolžni očistiti. Preden se z delovnim strojem vključijo na javno pot, morajo odstraniti z vozila blato ali zemljo ter podobne snovi.

Onesnaženje cest mnogokrat povzročajo tudi tovorna vozila, ki dovažajo in odvažajo potrebni material z gradbišč. Investitorji oziroma izvajalci gradbenih del, kljub zagroženim globam, ne poskrbijo za redno čiščenje pnevmatik ob izvozu z gradbišča na cesto.

Takšno onesnaženje ceste predstavlja prekršek, saj 1. alineja 2. odstavka 6. člena ZCes-2 določa, da je na cestišče javne ceste prepovedano nanašati blato ali ga kako drugače onesnaževati.

*Za omenjeni prekršek so predpisane naslednje globe:*

* *za fizično osebo v višini 500 €,*
* *za pravno osebo, samostojnega podjetnika posameznika in posameznika, ki samostojno opravlja dejavnost 2000 € in za njihovo odgovorno osebo 500 €.*

Zato pozivamo vse poljedelce in voznike tovornih vozil, da so pri svojem delu pozorni na kakršnokoli onesnaženje javne ceste in jo v primeru onesnaženja takoj očistijo.