Pes je človekov najboljši prijatelj. Zanj skrbimo, ga hranimo, mu omogočamo čisto in urejeno ležišče ter okolje. Pogosto pa pozabimo, da je treba za svojim ljubljenčkom pospraviti tudi manj prijetne odpadke, kot so **pasji iztrebki**. Razlogov za redno pobiranje iztrebkov je veliko tako z veterinarskega kot higienskega in okoljevarstvenega vidika.

**Veterinarski in zdravstveni vidik**

Pobiranje pasjih iztrebkov je pomembno tudi zato, ker nam iztrebek da podatek o **zdravstvenem stanju psa**. Redno pobiranje pasjih iztrebkov nam omogoča [spremljanje njegove prebave](https://www.kmz.si/interna-medicina/). Mogoče ima vneto črevo in drisko, navsezadnje je količina in kakovost blata pokazatelj tudi (ne)primerne prehrane.

**Higienski vidik**

Pobiranje pasjih iztrebkov, predvsem v urbanih okoljih, je zelo pomembno, saj so pasji iztrebki polni bakterij, parazitov in virusov, kot so salmonela, E.coli, odpadne koliformne bakterije, pasja kuga, hepatitisi, gliste in trakulja, ki so lahko nevarni za naše zdravje, živali in tudi okolje. Zato je nujno, da lastniki psov poskrbijo za sled, ki jo psi pustijo za seboj na sprehodu.

Ob stiku s pasjim iztrebkom se ljudje lahko okužimo z zoonozami oz. nalezljivimi boleznimi, ki se z živali prenašajo na človeka. **Najbolj izpostavljeni so seveda otroci in ljudje z oslabljenim imunskim sistemom.**

**Okoljevarstveni vidik**

Z okoljevarstvenega vidika je pobiranje iztrebkov pomembno, saj pride pri pasjih iztrebkih do **onesnaženja zemlje** (vključno s polji, pašniki) in vode (predvsem podtalnice) ne samo s patogenimi klicami, ampak tudi**z antiparazitiki, ki jih psom dajemo za preprečevanje infestacije z zunanjimi in notranjimi zajedavci**.

**Vaša odgovornost, boljši svet**

Pobiranje pasjih iztrebkov ni le zakonska obveza, ampak tudi izraz spoštovanja do okolja, drugih ljudi in živali. Zato bodimo odgovorni skrbniki in poskrbimo, da bodo javne površine ostale čiste in varne za vse.

Potrebujemo samo kanček nesebičnosti ter **vrečke za pobiranje iztrebkov**. Pasji iztrebki **NE SODIJO MED ORGANSKE ODPADKE** (kot to trdijo nekateri), **ampak med splošne komunalne odpadke**. Pobiranje pasjih iztrebkov je tudi **državljanska dolžnost**, saj odvisno od občine **globa za nepobran pasji iztrebek znaša 100 € ali več.**

**Skrbimo za naše pse, okolje in družbo – vrečka na sprehodu naj bo vedno pri roki!**