**Urejanje vegetacije ob cestah**

**Medobčinski inšpektorat Mestne občine Celje, Občine Braslovče, Občine Laško, Občine Polzela, Občine Štore, Občine Tabor, Občine Tabor, Občine Vransko in Občine Žalec (MIR) z namenom preventivnega delovanja obvešča občane, da na nekaterih mestih drevje, grmovje in drugo rastlinje ob občinskih cestah sega na občinske ceste, zato lastnike zemljišč ob javnih prometnih površinah pozivamo, da  poskrbijo, da to rastlinje ustrezno porežejo oz. odstranijo, tako da ne bo oviralo prometa (avtomobilov, pešcev, kolesarjev, …) oziroma poslabševalo preglednosti ceste.**

Žive meje ob cestah, pločnikih in drugih prometnih površinah so razraščene in previsoke. Nekatere lastnike zemljišč je potrebno vsako leto znova opozarjati, da je treba vegetacijo ustrezno obrezati.

Za neovirano in varno uporabo ceste je potrebno **zagotoviti prosti profil**, ki je definiran s Pravilnikom o projektiranju cest. To je območje ob in nad cesto, ki omogoča preglednost nad dogajanjem na cesti in v prometu**. V prosti profil ceste ne smejo posegati objekti ali  vegetacija.**

Prosti profil ceste je praviloma prostor, ki se razteza vzdolž vozišča v širino od 1,25 do 2,50 m in v višino od 4,50 do 7,50 m, kar pomeni, da drevesa v to območje ne smejo posegati vsaj pod višino 4,50 m.

Hkrati je treba paziti na to, da je **zagotovljeno polje preglednosti** na notranji strani cestnih krivin (pregledna berma ali območje znotraj ovinka) in v območju priključkov občinskih cest ali nekategorizirane in občinske ceste.*V območju preglednega polja je lahko vegetacija visoka do višine 0,75 m, v njem pa ne sme biti nobenih stalnih ali začasnih objektov / ovir.*

**Pravilno obrezana vegetacija:**

* Drevesa, ki rastejo ob omenjenih cestah, morajo biti  obrezana tako, da je **prosta višina nad cesto** **najmanj 4,5 metra.**
* Ob pločnikih in kolesarskih stezah je treba obrezati vegetacijo tako, da je zagotovljena **minimalna prosta višina 2,5 metra** od najvišje točke pločnika.
* Zaradi preglednosti križišč, priključkov in preglednih berm **višina žive meje ne sme presegati 75 cm** od nivoja vozišča.
* Po širini mora biti grmičevje ali drevje obrezano **najmanj do zunanjega roba bankine**.

Občane **pozivamo, da obrežejo nevarne zasaditve v okolici cest in poti. Za vegetacijo je potrebno skrbeti skozi vse leto in tako zagotavljati minimalno polje preglednosti.** Ustrezna ureditev poleg večje varnosti vseh udeležencev v prometu prispeva tudi k urejenemu videzu naselij.

*Z globo 500 € se kaznuje za prekršek posameznik, ki ravna v nasprotju z omenjenimi obveznostmi.*

Ker je MIR v letu 2024 obravnaval ogromno število lastnikov nepremičnin, ki niso poskrbeli, da vegetacija na njihovi nepremičnini ne bi segala v prosti profil občinskih cest, s čimer so povzročali nevarne situacije v prometu, pozivamo vse lastnike nepremičnin, da zagotavljajo redno obrezovanje vegetacije na način, kot je bilo predhodno pojasnjeno.

*MIR bo z namenom izboljšanja stanja kontinuirano izvajal ciljno usmerjene nadzore in v primerih ugotovljenih kršitev poleg inšpekcijskih postopkov vodil tudi postopke o prekrških.*

*Javni interes tako občine kot tudi vseh občanov, uporabnikov javnih cest je, da na njih ni elementov, ki bi ogrožali, ovirali ali zmanjševali varnost udeležencev v cestnem prometu.*